amanoisuno/poetBack huggingface dataset:
黃台瓜辭 李賢 
種瓜黃台下，瓜熟子離離。一摘使瓜好，再摘使瓜稀。三摘猶自可，摘絕抱蔓歸。
奉和同太子監守違戀 李元嘉 
幹象開層構，離明啟少陽。卜征從獻吉，守器屬元良。逖矣淩周誦，遙哉掩漢莊。好士傾南洛，多才盛北場。地分丹鷲嶺，途間白雲鄉。儲誠虔曉夕，宸愛積炎涼。珠璧連霄漢，萬物仰重光。
奉和聖制過溫湯 李貞 
鳳輦騰宸駕，驪籞次幹遊。坎德疏溫液，山隈派暖流。寒氛空外擁，蒸氣沼中浮。林凋帷影散，雲斂蓋陰收。霜郊暢玄覽，參差落景遒。
石橋 李禕 
別有經行所，迥跨重巒側。粵因求瘼餘，倏想尋真域。放情恣披拂，杖策聊□□。□□□□□，□□□□色。亂幡霧中見，雁塔雲間識。薄煙冪遠郊，遙峰沒歸翼。仙橋危石架，幽洞乘□□。□□□□□，□□□易測。二教無先後，一相平而直。冀茲捐俗心，永懷依妙力。